4.  การประกอบธุรกิจของแต่ละสายผลิตภัณฑ์

    1.  ลักษณะผลิตภัณฑ์หรือบริการ

แบ่งตามลักษณะการบริการธุรกิจ ได้ 2 กลุ่ม คือ

1.  ธุรกิจการจำหน่ายเครื่องจักรกลหนัก ดำเนินธุรกิจโดยบริษัท แบ่งเป็น

    1.  การจำหน่ายเครื่องจักรกลหนัก ใหม่ประเภทรถเครน ยี่ห้อ ZOOMLION
        จากสาธารณรัฐประชาชนจีน
        ซึ่งบริษัทได้รับการแต่งตั้งเป็นตัวแทนจำหน่ายแต่เพียงผู้เดียวในประเทศไทย

    2.  การจำหน่ายเครื่องจักรกลหนักปรับสภาพใหม่
        ซึ่งจะเกิดขึ้นในกรณีที่ลูกค้ามีความต้องการซื้อเครื่องจักรเนืองจากมีการใช้งานต่อเนื่องในระยะยาว
        ซึ่งหากลงทุนซื้อเป็นกรรมสิทธิ์จะคุ้มค่ากว่าการเช่า บริษัทฯก็มีบริการจำหน่าย
        เครื่องจักรกลด้วยเช่นกัน

1.  ธุรกิจการให้บริการ แบ่งเป็น

    1.  การให้บริการเคลื่อนย้าย ยก ประกอบ และติดตั้งเครื่องจักร วัสดุ หรืออุปกรณ์
        ที่มีขนาดใหญ่ ด้วยรถเครน รถฟอร์คลิฟท์ รถยกตู้คอนเทนเนอร์ และเครื่องจักรอื่นๆ
        รวมถึงการให้บริการขนส่งด้วยรถหัวลากหางเทรลเลอร์ รถบรรทุกประเภทต่างๆ
        ซึ่งให้บริการทั้งแบบเหมาโครงการ หรือการให้บริการแบบรายเดือน หรือรายวัน
        ธุรกิจในส่วนนี้ดำเนินธุรกิจ โดยบริษัทย่อยทั้ง 4 บริษัท คือ TCR TCL TCH และ TCS
        ซึ่งบริษัทย่อยมีเครื่องจักรกลหนักที่ไว้รองรับการให้บริการแก่ลูกค้า แบ่งได้เป็น 3
        ประเภทหลักดังนี้

        1.  รถเครน (CRANE)
            เป็นเครื่องจักรกลหนักที่ใช้ในการก่อสร้างของภาคอุตสาหกรรมขนาดใหญ่ และ เล็ก
            ทั้งงานภาคเอกชนและโครงการต่าง ๆ ของรัฐบาล รวมถึงกิจการท่าเรือ
            งานโรงกลั่น โรงไฟฟ้า และอุตสาหกรรมปิโตรเคมี โดยใช้ในการยก ประกอบ
            หรือติดตั้ง เครื่องจักรหรือสิ่งของที่มีขนาดใหญ่มีความ สูงและน้ำหนักมาก
            สิ่งของขนาดเล็กที่มีความสูง รวมถึงสิ่งของทั่วไป รถเครนส่วนใหญ่ของ
            บริษัทฯเป็นรถเครนใช้แล้วสภาพดี นำเข้าจากประเทศ ญี่ปุ่น เช่น ยี่ห้อ KATO,
            TADANO, P&H, KOBELCO, SUMITOMO, IHI, HITACHI
            ส่วนรถเครนที่นำเข้าจากประเทศเยอรมันและฮอลแลนด์ เช่น ยี่ห้อ DEMAG,
            GOTTWALD, LIEBHERR เป็นต้น

        2.  รถฟอร์คลิฟท์ (FORK LIFT) เป็นเครื่องจักรกลขนาดกลาง
            ใช้ในการยกสินค้าตามโรงงานอุตสาหกรรม ต่าง ๆ และใช้งานตามท่าเรือ
            เพื่อช่วยในการยก ย้ายสินค้าที่นำเข้า หรือส่งออกไปต่างประเทศ
            รถฟอร์คลิฟท์ของบริษัทฯส่วนใหญ่จะเป็นการนำเข้ารถใช้แล้วสภาพดีจากญี่ปุ่น เช่น
            ยี่ห้อ TOYOTA, KOMATSU, MITSUBISHI, TCM และยี่ห้อ PPM, BOSS,
            HYSTER และ YALE จากยุโรปและอเมริกา เป็นต้น

        3.  กลุ่มรถเพื่อให้บริการด้านการขนส่งโดยเฉพาะ ได้แก่ รถหัวลาก (PRIME MOVER)
            หางเทรลเลอร์พื้นเรียบ และชานต่ำ (FLAT BED และ LOW BED TRAILER)
            ซึ่งรถในกลุ่มนี้จะใช้ในการขนส่งเครื่องจักรของ
            บริษัทฯไปยังหน่วยงานของลูกค้าเป็นหลัก

    2.  ธุรกิจการให้บริการซ่อมแซมและจำหน่ายอะไหล่
        เป็นธุรกิจที่ให้บริการแก่กลุ่มบริษัทย่อยและรวมไปถึงลูกค้าทั่วไป
        โดยบริษัทฯอาศัยศักยภาพที่ประกอบด้วย โรงงานที่มีอุปกรณ์พร้อมและครบถ้วน
        และทีมช่างที่มีความชำนาญงานและประสบการณ์สูงเป็นจำนวนมาก
        รวมทั้งสามารถจัดหาอะไหล่ได้เกือบทุกชนิดจากทั้งภายในและต่างประเทศโดยเน้นงานซ่อมของบริษัทในกลุ่ม
        และงานซ่อมของลูกค้าที่ซื้อเครื่องจักรจากบริษัท เป็นสำคัญ

2.  การตลาดและภาวะการแข่งขัน

    1.  กลยุทธ์การตลาด

  กลยุทธ์หลักของบริษัทฯ ยังคงยึดหลักการมุ่งเน้นการให้บริการที่ครบวงจรแก่ลูกค้า
  ซึ่งการบริการดังกล่าวเป็นจุดเด่นในการสร้างความเชื่อมั่นทั้งในกลุ่มลูกค้าเก่าและลูกค้าใหม่
  และยังเป็นจุดขายของบริษัทฯ ที่สร้างความแตกต่างจากบริษัทฯ คู่แข่งทางธุรกิจ
  ไม่ว่าจะเป็นการลงทุนในเครื่องจักรใหม่ และการเพิ่มเติมเครื่องจักรให้เพิ่มเติมมากขึ้น
  การซ่อมแซมบำรุงรักษาเครื่องจักรที่มีอยู่ให้อยู่ในสภาพดีและพร้อมทำงาน
  ขนาดและประสิทธิภาพของเครื่องจักร ทีมงานที่มีความชำนาญและประสบการณ์
  โดยสามารถแยกกลยุทธ์ทางการตลาดที่สำคัญได้ดังนี้

1)  จัดให้มีเครื่องจักรที่มีความสามารถเพิ่มขึ้นในการทำงาน
    เพื่อรองรับงานได้หลากหลายและมากขึ้น
    โอกาสและช่องทางในการทำตลาดมีความทั่วถึงและครอบคลุมในหลายลักษณะงาน
    ซึ่งเป็นอีกทางเลือกหนึ่งของกลุ่มลูกค้าที่ต้องการใช้เครื่องจักรขนาดใหญ่
    ความสามารถในการแข่งขันเพิ่มขึ้น

2)  จัดให้มีเครื่องจักรหลากหลายประเภทและการเพิ่มเติมของจำนวนเครื่องจักรและเครื่องมือในการทำงานที่ใหม่และทันสมัย
    เพื่อให้ครอบคลุมถึงความต้องการใช้งานของลูกค้ากลุ่มเป้าหมาย
    เนื่องจากจุดประสงค์ในการใช้งานของเครื่องจักรมีความแตกต่างตามลักษณะการใช้งานของลูกค้าเป็นหลัก
    ดังนั้นการที่บริษัทฯมีเครื่องจักรหลายประเภทในจำนวนที่มากเพียงพอก็จะสามารถสนองตอบต่อความต้องการของลูกค้าได้เป็นอย่างดี
    และด้วยความพร้อมของเครื่องจักรทำให้บริษัทฯ
    สามารถจัดสรรเครื่องจักรทดแทนให้แก่ลูกค้าโดยใช้บริการของบริษัทฯ แต่เพียงแห่งเดียว

3)  จัดให้มีเครื่องจักรที่แตกต่างจากเครื่องจักรของคู่แข่ง
    เพื่อตอบสนองความต้องการพิเศษของลูกค้า เช่น รถ Crawler Crane ยี่ห้อ DEMAG รุ่น
    CC6800 ขนาด 1,250 ตัน ซึ่งถือเป็นรถเครนที่มีขนาดใหญ่ที่สุดที่มีอยู่ในประเทศไทย และรุ่น
    CC2800-1 ขนาด 600 ตัน เพื่อรองรับลูกค้าในกลุ่มอุตสาหกรรมต่างๆ เช่น โรงกลั่นน้ำมัน,
    โรงงานปิโตรเคมี และโรงไฟฟ้า เป็นต้น

4)  จัดให้มีการบริการที่ครบวงจรซึ่งครอบคลุมตั้งแต่การรับงาน
    การประสานงานโดยจัดทีมงานในการสำรวจพื้นที่หน้างาน
    สำรวจความต้องการของลูกค้าและลักษณะงาน
    เพื่อการออกแบบและการวางแผนการดำเนินงานในเชิงเทคนิคสำหรับการเคลื่อนย้าย
    ประกอบ-รื้อ หรือติดตั้งเครื่องจักรขนาดใหญ่
    ให้กับลูกค้าควบคู่ไปกับการให้บริการเช่าเครื่องจักรและพนักงานขับเคลื่อนเครื่องจักร
    และด้วยประสบการณ์และความชำนาญเฉพาะทางของทีมงาน
    ทำให้การดำเนินงานเกิดประสิทธิภาพสูงสุด และยังช่วยป้องกันอุบัติเหตุ
    ลดความเสี่ยงและความผิดพลาดที่อาจเกิดขึ้นจากการปฏิบัติงานได้

5)  จัดให้มีการตรวจสอบและซ่อมแซมอุปกรณ์การทำงานของเครื่องจักรอย่างสม่ำเสมอ
    ด้วยทีมช่างที่มีประสบการณ์มากว่า 20 ปี
    เพื่อสร้างความมั่นใจให้กับลูกค้าที่เช่าเครื่องจักรจากทางบริษัทฯว่าเครื่องจักรดังกล่าวสามารถใช้งานได้ตามปกติและไม่เกิดการขัดข้องในระหว่างการใช้งาน
    อย่างไรก็ตามในกรณีที่เครื่องจักรเกิดความขัดข้องและไม่สามารถปฏิบัติงานได้
    บริษัทฯจะจัดให้มีการซ่อมแซมหรือจัดหาเครื่องจักรเพื่อทดแทน
    เพื่อให้การปฏิบัติงานของลูกค้าเกิดความต่อเนื่อง

6)  จัดให้มีการพัฒนาและแนะนำให้ลูกค้ารู้จักเครื่องจักรกลแบบใหม่ๆ
    ที่มีคุณภาพและประสิทธิภาพในการทำงาน เหมาะแก่การลงทุนของลูกค้า
    รวมถึงการนำวิทยาการสมัยใหม่และข้อมูลจากต่างประเทศเพื่อให้มีการใช้งานที่ถูกต้อง
    ลดความเสี่ยงในการเกิดอุบัติเหตุ และเพิ่มประสิทธิภาพในการประกอบธุรกิจ เช่น
    การนำเข้ารถเครนใหม่หลากหลายขนาดและชนิด ยี่ห้อ Zoomlion
    เพื่อการขยายตลาดรถเครนทั้งทางด้านบริการขายและงานบริการเช่า
    สำหรับภาคอุตสาหกรรมต่างๆ ที่มีการขยายและเติบโตมากขึ้น เป็นต้น

7)  กลุ่มบริษัทฯย่อยได้จัดให้มีการควบคุมมาตรฐานความปลอดภัยของเครื่องจักร
    โดยกลุ่มบริษัทฯได้ทำการว่าจ้างบริษัทที่ได้รับอนุญาตให้เป็นผู้ตรวจสอบความถูกต้องปลอดภัยของเครื่องจักรจากกรมแรงงาน
    กระทรวงมหาดไทย
    มาดำเนินการตรวจสอบเครื่องจักรกลหนักและอุปกรณ์ที่เกี่ยวข้องว่าสามารถใช้งานได้อย่างปลอดภัยเป็นประจำทุก
    3 เดือน นอกจากนี้กลุ่มบริษัทฯยังได้ผ่านการรับรองมาตรฐาน ISO 9100:2000 (Quality
    Management System) และ OHSAS 18001:1999 (Occupational Health &
    Safety) ที่ผ่านการรับรอง จาก TUV Rheinland Group ประเทศเยอรมนีได้แก่ TCL
    TCR และ TCH ส่งผลให้กลุ่มบริษัทย่อยได้รับการอนุมัติเป็น Approved Vendor List
    ของลูกค้าอุตสาหกรรมปิโตรเคมี

8)  จากการที่ผู้บริหารของบริษัทฯเป็นผู้ที่มีประสบการณ์ในการดำเนินธุรกิจทำให้มองเห็นแนวโน้มของตลาดอย่างเด่นชัด
    จึงทำให้สามารถปรับกลยุทธ์ให้เข้ากับสภาวะตลาดได้อย่างรวดเร็วกว่าคู่แข่งขันที่มีประสบการณ์น้อย

  ลักษณะของกลุ่มลูกค้าหลักของบริษัทฯสามารถจำแนกได้เป็น 3 ประเภทหลักดังนี้

1)  ลูกค้าในอุตสาหกรรมโรงงานต่าง ๆ (คิดเป็นสัดส่วนประมาณร้อยละ 47.14
    ของลูกค้าทั้งหมด) เช่น โรงกลั่นน้ำมัน โรงงานปิโตรเคมีและโรงไฟฟ้า
    โรงงานเหล็กรีดร้อนและรีดเย็น งานที่กลุ่มบริษัทฯมักจะได้รับจาก โรงกลั่นน้ำมัน
    โรงงานปิโตรเคมีหรือโรงไฟฟ้าอย่างต่อเนื่องได้แก่ งานปิดซ่อมบำรุงประจำปี
    เนื่องจากการให้บริการที่ตรงกับความต้องการของลูกค้า
    ประสบการณ์และความเชี่ยวชาญในการดำเนินงาน
    สำหรับงานที่กลุ่มบริษัทฯได้รับจากโรงงานเหล็กรีดร้อนและรีดเย็นได้แก่
    การยกสินค้าในหลากหลายรูปแบบ เช่น การขนส่งจากเรือขึ้นบกและการขนส่งจากบนบกลงเรือ
    รวมทั้งการขนย้ายจากโรงงานหนึ่งไปยังอีกโรงงานหนึ่ง
    นอกเหนือจากรถเครนที่ลูกค้าในอุตสาหกรรมหนักใช้งานเป็นหลักแล้ว
    ยังมีรถฟอร์คลิฟท์เพื่อใช้ในงานยกคอยล์เหล็กอีกด้วย

2)  ลูกค้าในอุตสาหกรรมการก่อสร้าง (คิดเป็นสัดส่วนประมาณร้อยละ 47.89 ของลูกค้าทั้งหมด)
    ซึ่งประกอบด้วยอุตสาหกรรมการก่อสร้างสาธารณูปโภค การก่อสร้างฐานราก
    การก่อสร้างอาคารโรงงาน การก่อสร้างตามโครงการต่าง ๆ ของรัฐบาล เช่น
    การก่อสร้างสะพาน เป็นต้น

3)  ลูกค้าในอุตสาหกรรมการนำเข้าและส่งออก (คิดเป็นสัดส่วนประมาณร้อยละ 4.97
    ของลูกค้าทั้งหมด) บริเวณท่าเทียบเรือ ลานพักตู้สินค้า ลานตู้ Container เป็นต้น
    โดยเครื่องจักรกลของบริษัทฯที่ให้บริการลูกค้าในกลุ่มนี้ได้แก่ รถยกตู้ประเภทต่าง ๆ
    ทั้งรถยกตู้หนัก และรถยกตู้เบา

  การให้บริการและช่องทางการให้บริการ

  การให้บริการของบริษัทฯเป็นการให้บริการต่อทั้งผู้รับเหมาโครงการ (sub contractor)
  และผู้ใช้บริการตรง (end user) เป็นหลัก โดยใช้ประสบการณ์ที่ผ่านมาของบริษัทฯเป็นจุดขาย
  ซึ่งเน้นไปสู่กลุ่มลูกค้าโรงงานอุตสาหกรรมต่างๆ
  ที่ต้องใช้ความเชี่ยวชาญและประสบการณ์ในการทำงาน เช่น ลูกค้าในกลุ่มโรงกลั่นน้ำมัน
  โรงงานปิโตรเคมี ที่ต้องทำการปิดซ่อมบำรุงประจำปี
  หรือลูกค้าในอุตสาหกรรมการก่อสร้างที่มักจะได้รับงานประมูลต่าง ๆ ของภาครัฐและภาคเอกชน
  รวมถึงลูกค้าบริเวณลานตู้ Container ในกลุ่มอุตสาหกรรมการนำเข้าและส่งออก
  โดยกลุ่มบริษัทฯจะมีทีมการตลาดที่มีความสัมพันธ์ที่ดีกับลูกค้ามาเป็นระยะเวลานาน
  ประกอบกับการบริการที่ได้มาตรฐานมาโดยตลอดทำให้กลุ่มบริษัทฯได้รับความไว้วางใจจากลูกค้าเดิมรวมถึงมีการแนะนำให้แก่ผู้ประกอบการรายใหม่
  ๆ อย่างต่อเนื่อง

1.  ภาวะอุตสาหกรรมและการแข่งขัน

  ภาวะการแข่งขันแบ่งตามประเภทของลูกค้าสามารถจำแนกได้เป็น 3 อุตสาหกรรมดังนี้

1)  กลุ่มโรงงานอุตสาหกรรม

  ลักษณะการให้บริการกับกลุ่มลูกค้าในโรงงานอุตสาหกรรมทั่วไป จะเป็นการยกหรือเคลื่อนย้าย
  เครื่องจักร วัสดุอุปกรณ์ต่าง ๆ ทั่วไปในโรงงาน
  ซึ่งการยกหรือเคลื่อนย้ายนั้นจะไม่ค่อยมีความยุ่งยากหรือซับซ้อนมากเท่ากับงานโครงการ
  ทำให้การให้บริการลูกค้ามีการแข่งขันกันสูง โดยบริษัทฯ
  คู่แข่งหรือผู้บริการเหล่านั้นจะมีตั้งแต่บริษัทขนาดเล็กจนถึงบริษัทขนาดกลางที่มีเครื่องจักรขนาด 10
  – 200 ตันไว้ให้บริการ
  โดยการแข่งขันอาจเน้นในเรื่องของจำนวนเครื่องจักรกลหนักที่มีไว้รองรับงานหรือราคาค่าบริการ
  แต่หากเป็นการยกหรือเคลื่อนย้ายเครื่องจักร
  วัสดุอุปกรณ์ที่มีความซับซ้อนหรือมีขนาดและน้ำหนักมากในอุตสาหกรรมขนาดใหญ่ เช่น
  การให้บริการขนย้ายหม้อแปลงไฟฟ้า การขยายโรงงาน
  การปิดซ่อมบำรุงประจำปีของโรงงานในกลุ่มอุตสาหกรรมปิโตรเคมี โรงไฟฟ้า หรือโรงกลั่นน้ำมัน
  ส่วนใหญ่นั้นมักจะเซ็นสัญญาทั้งโครงการแบบเป็นรายปีโดยบริษัทขนาดใหญ่และ/หรือบริษัทฯ
  ข้ามชาติที่มีความพร้อมทั้งในเรื่องของเครื่องจักรจำนวนมากและเครื่องจักรขนาดใหญ่ (ตั้งแต่
  200 ตันขึ้นไป)
  ซึ่งสามารถรองรับงานทั้งโครงการได้โดยที่ลูกค้าไม่ต้องติดต่อประสานงานที่หลากหลายและซ้ำซ้อน
  รวมถึงความน่าเชื่อถือในด้านประสบการณ์
  ความพร้อมและความชำนาญของบุคลากรที่ผ่านงานโครงการขนาดใหญ่
  ซึ่งการให้บริการแก่กลุ่มลูกค้าในอุตสาหกรรมดังกล่าว
  ผู้ว่าจ้างจะให้ความสำคัญอย่างยิ่งกับเรื่องของระบบความปลอดภัยในการทำงาน ขั้นตอน
  แผนงานและกระบวนการทำงานของทีมงาน นอกเหนือจากเรื่องของประสิทธิภาพ
  เทคนิคและความสามารถในการทำงาน ปัจจัยดังกล่าวส่งผลให้มีผู้บริการดังกล่าวเพียงไม่กี่ราย
  และเป็นผู้บริการรายเดิมๆ ที่ให้บริการมาอย่างต่อเนื่อง จึงสรุปได้ว่า
  ภาวะการแข่งขันในกลุ่มโรงงานอุตสาหกรรมในส่วนนี้ค่อนข้างต่ำ
  โดยในปัจจุบันบริษัทที่เป็นคู่แข่งขันจะมีประมาณ 6 ราย ได้แก่ Walter Wright Mammoet
  จากประเทศ เนเธอร์แลนด์, Sarens จากประเทศเบลเยี่ยม, Tat Hong และ Tiong Woon
  จากประเทศสิงค์โปร์, TSK และ EK Crane จากประเทศไทย

  กลุ่มบริษัทฯ
  เป็นในฐานะหนึ่งผู้ให้บริการที่นอกจากมีความพร้อมทั้งในเรื่องของเครื่องจักรและบุคลากรในระดับชั้นแนวหน้าแล้ว
  ยังได้ให้ความสำคัญกับระบบความปลอดภัยในการทำงาน
  เริ่มตั้งแต่การควบคุมมาตรฐานความปลอดภัยของเครื่องจักรและอุปกรณ์ที่เกี่ยวข้อง
  ซึ่งมีการทำการทดสอบก่อนเริ่มปฏิบัติงานในส่วนของเครนขนาดใหญ่ และจะทำการตรวจสอบ
  คป.2 เป็นประจำทุก 3 เดือนสำหรับรถเครนทุกชนิดและทุกขนาด
  โดยบริษัทที่ได้รับอนุญาตจากกรมแรงงาน กระทรวงมหาดไทย
  เพื่อให้เกิดความมั่นใจว่าสามารถใช้งานได้อย่างปลอดภัย
  รวมถึงการจัดอบรมพนักงานหลักสูตรต่างๆ
  เพื่อให้พนักงานได้มีความรู้ความสามารถในการทำงานและตามกฎกระทรวงที่ประกาศใช้ด้วย
  และสำหรับในเรื่องของระบบการทำงานนั้น ปัจจุบัน กลุ่มบริษัทฯยังได้รับมาตรฐาน ISO
  9001:2000 ที่เกี่ยวกับ Quality Management System และ ISO 18001:1999 ที่เกี่ยวกับ
  Occupational Health & Safety จาก TUV Rheinland ด้วยความพร้อมดังกล่าว
  กลุ่มบริษัทฯ จึงมุ่งเน้นที่จะให้บริการกับกลุ่มลูกค้าในระดับบน ซึ่งได้แก่
  โรงงานอุตสาหกรรมขนาดใหญ่
  ที่เน้นในเรื่องความปลอดภัยควบคู่กับประสิทธิภาพการทำงานสำหรับการเคลื่อนย้ายเครื่องจักร
  วัสดุอุปกรณ์ที่ซับซ้อน ซึ่งในช่วงที่ผ่านมาจนถึงปัจจุบัน
  กลุ่มบริษัทฯได้ให้บริการอย่างต่อเนื่องกับกลุ่มลูกค้าในอุตสาหกรรมปิโตรเคมี โรงไฟฟ้า
  โรงกลั่นน้ำมัน และโรงงานน้ำตาล เป็นต้น รวมทั้งได้ผ่านการอนุมัติให้เป็น Approved vender
  list ของบริษัทในกลุ่มอุตสาหกรรมพลังงานและปิโตรเคมี

  สืบเนื่องจากข้อจำกัดในเรื่องของความพร้อมของเครื่องจักร บุคลากร ความชำนาญ และ
  ระบบความปลอดภัยในการทำงาน จึงทำให้การแข่งขันในกลุ่มลูกค้าระดับบนไม่สูงมากนัก
  เนื่องจากผู้ให้บริการที่มีคุณสมบัติพร้อมจะมีอยู่น้อยราย
  นอกจากนี้กลุ่มบริษัทฯยังมีข้อได้เปรียบในเรื่องของต้นทุนค่าบริการที่ต่ำกว่าบริษัทข้ามชาติ
  รวมถึงต้นทุนค่าขนย้ายเครื่องจักรในการปฏิบัติงาน จึงมีข้อได้เปรียบที่จะได้รับงานโครงการต่าง
  ๆ เพิ่มขึ้นในอนาคต

2)  กลุ่มอุตสาหกรรมการก่อสร้าง

  กลุ่มอุตสาหกรรมก่อสร้างสำหรับปี 2556 มีแนวโน้มที่จะขยายตัวต่อเนื่องมากกว่าปีก่อน
  เนื่องจากการก่อสร้างโครงการขนาดใหญ่ของรัฐหลายโครงการมีความคืบหน้ามากขึ้น
  และอาจมีการก่อสร้างในช่วงเวลาเดียวกัน
  จึงจำเป็นต้องใช้เครื่องจักรกลสำหรับการยกและขนย้าย
  ซึ่งส่วนใหญ่จะเป็นโครงการทั้งของภาครัฐบาลและภาคเอกชน เช่น
  โครงการฟื้นฟูโครงสร้างพื้นฐานและสาธารณูปโภคที่ได้รับความเสียหายจากภาวะน้ำท่วม
  โครงการรถไฟฟ้าสายต่าง ๆ ที่ยังคงมีการดำเนินการอย่างต่อเนื่องและเป็นโครงการระยะยาว
  โครงการก่อสร้างถนนและทางยกระดับต่าง ๆ สำหรับในส่วนของเอกชนนั้น
  จะเป็นโครงการก่อสร้างศูนย์การค้าในกรุงเทพและหัวเมืองต่าง ๆ อาคาร ตึกสูง
  การก่อสร้างโรงงานอุตสาหกรรมต่าง ๆ
  รวมถึงงานก่อสร้างโรงไฟฟ้าขนาดกลางและขนาดเล็กที่ลงทุนโดยภาคเอกชนเพื่อผลิตกระแสไฟฟ้าให้แกนิคมอุตสาหกรรมพื้นที่ต่างๆ
  เป็นต้น ซึ่งโครงการต่าง ๆ ข้างต้นจะรับผิดชอบโดยบริษัทผู้รับเหมาก่อสร้างขนาดใหญ่
  หรือกิจการร่วมค้า เป็นหลัก โดยงานในส่วนที่มีการยกหรือขนย้ายนั้น บริษัทผู้รับเหมานั้น ๆ
  อาจจะดำเนินการเองหรือใช้บริการของบริษัทผู้ให้บริการยกหรือขนย้ายในประเทศที่มีความพร้อมในเรื่องของเครื่องจักรและความชำนาญ
  ซึ่งในปัจจุบันแม้ว่าจำนวนบริษัทผู้ให้บริการจะมีอยู่มากราย
  แต่บริษัทผู้ให้บริการยกและขนย้ายที่มีเครื่องจักรรองรับในปริมาณมากและเป็นที่รู้จักได้แก่
  กลุ่มบริษัทเดอะเครน, บริษัท เอกเครน โลจิสติคส์ จำกัด, และบริษัท ที เอส เค เครน จำกัด
  เป็นต้น

  ด้วยเหตุผลดังกล่าว
  ส่งผลให้ภาวะการแข่งขันของบริษัทผู้ให้บริการด้านการยกและขนย้ายในอุตสาหกรรมการก่อสร้างขนาดใหญ่นั้นมีการแข่งขันในระดับปานกลาง
  เนื่องจากโครงการก่อสร้างขนาดใหญ่มักจะเป็นโครงการระยะยาวและใช้เครื่องจักรเป็นจำนวนมาก
  ทำให้มีการใช้งานของเครื่องจักรสำหรับการยกอย่างต่อเนื่อง
  ซึ่งมีผู้ให้บริการที่มีความพร้อมทางด้านเครื่องจักรมีจำนวนน้อยราย

3)  กลุ่มอุตสาหกรรมการนำเข้าและส่งออก

  การใช้เครื่องจักรกลหนักสำหรับการยกและการขนย้ายในอุตสาหกรรมนำเข้าและส่งออกโดยส่วนใหญ่แล้วจะเป็นการใช้งานบริเวณท่าเทียบเรือ
  โรงพักสินค้า ลานพักตู้สินค้า หรือบริเวณลานตู้ Container เป็นหลัก
  เนื่องจากการขนส่งทางเรือจะมีต้นทุนถูกกว่าการขนส่งทางบกและทางอากาศ
  โดยเฉพาะสินค้าที่มีน้ำหนักมาก การขนส่งทางเรือจึงได้รับความนิยมมากกว่าการขนส่งโดยวิธีอื่น
  ทั้งนี้ผู้ให้บริการยกและขนย้าย
  จะมีทั้งในส่วนของการให้บริการแบบครบวงจรตั้งแต่การขนย้ายจากเรือสู่จุดหมายปลายทาง หรือ
  การให้บริการเฉพาะบริเวณ เช่น ท่าเทียบเรือ ระหว่างท่าเทียบเรือกับจุดหมายปลายทาง หรือ
  เฉพาะบริเวณลานตู้ Container

  ปัจจุบัน บริษัท เดอะเครน แหลมฉบัง จำกัด (“TCL”) หนึ่งในบริษัทย่อยของบริษัทฯ
  ได้มีการให้บริการยกและขนย้ายตู้ Container ในบริเวณลานตู้ Container
  กับลูกค้าหลายรายอย่างต่อเนื่องมาตลอด โดยเครื่องจักรกลหนักที่ TCL
  นำไปให้บริการจะเป็นรถยกตู้ ซึ่งมีทั้งรถยกตู้หนักและตู้เปล่า ขนาดตั้งแต่ 40 ตันขึ้นไป
  และรถฟอร์คลิฟท์ขนาดตั้งแต่ 2.5 – 25 ตัน
  ที่มีประสิทธิภาพสูงและลดความเสี่ยงในการเกิดอุบัติเหตุจากการใช้สลิงยก เช่น รถยกตู้หนักชนิด
  Top Loader และ Reach Stacker และรถยกตู้เบาชนิด Side Spreader
  ซึ่งนอกเหนือจากความพร้อมในเรื่องของประเภทและจำนวนรถยก รถฟอร์คลิฟท์แล้ว TCL
  ยังมีความพร้อมทั้งในส่วนของบุคลากร ช่างประกอบและช่างซ่อมที่มีความชำนาญเฉพาะทาง
  เพื่อสร้างความมั่นใจกับกลุ่มลูกค้าในเรื่องของความพร้อมของเครื่องจักร การดูแลรักษา
  ความปลอดภัย และความต่อเนื่องในการให้บริการ

  สำหรับในส่วนของภาวะการแข่งขันการให้บริการยกตู้นั้น มีการแข่งขันน้อย
  เนื่องจากปริมาณงานที่มีค่อนข้างมากเทียบกับจำนวนผู้ประกอบการ แม้ว่าผู้ประกอบการธุรกิจลานตู้
  Container จะมีรถสำหรับการยกตู้ Container ของตนเองอยู่แล้วก็ตาม แต่เนื่องด้วยปริมาณตู้
  Container ที่ผ่านท่าเรือมีปริมาณเพิ่มขึ้นอย่างต่อเนื่องทุก ๆ ปี ส่งผลให้จำนวนตู้ Container
  ที่เข้าออกบริเวณลานตู้มีจำนวนมาก เมื่อเทียบกับจำนวนรถยกที่ให้บริการที่มีอยู่จำกัด
  รวมถึงข้อจำกัดชั่วโมงการทำงานของรถที่ต้องมีการหยุดพักและซ่อมแซม
  จึงมีความจำเป็นที่จะต้องมีรถสำรองไว้ เพื่อให้เกิดความต่อเนื่องในการทำงาน
  ด้วยเหตุผลดังกล่าวผู้ประกอบการส่วนใหญ่จึงมักจะมีการใช้บริการจากบุคคลภายนอกมากกว่า
  เพื่อลดภาระค่าใช้จ่ายด้านการลงทุน
  การซ่อมแซมบำรุงรักษาเครื่องจักรกลและลดความเสียหายและค่าปรับจากการขนส่งตู้
  Container ไม่ทันเที่ยวเรือ เพียงเพราะสาเหตุเนื่องจากรถยกตู้เสียหรือไม่เพียงพอ
  ฉะนั้นบริษัทที่มีความพร้อมในเรื่องของเครื่องจักรและบุคลากรทั้งในส่วนของคนขับและช่างซ่อมจะมีข้อได้เปรียบและโอกาสในการแข่งขันมากกว่า
  ซึ่งในปัจจุบันบริษัทคู่แข่งผู้ให้บริการยกและขนย้ายบริเวณลานตู้และเป็นที่รู้จักได้แก่ บริษัท
  เอกเครน โลจิสติคส์ จำกัด และบริษัท ที เอส เค เครน จำกัด เท่านั้น

1.  การจัดหาผลิตภัณฑ์หรือบริการ

    1.  การจัดให้ได้มาซึ่งผลิตภัณฑ์

  ในการจัดหาเครื่องจักรเพื่อใช้ในการดำเนินธุรกิจของบริษัทฯ
  ส่วนใหญ่จะเป็นการจัดหาเครื่องจักรใหม่ ยี่ห้อ ZOOMLION จากประเทศสาธารณรัฐประชาชนจีน
  ซึ่งบริษัทฯ เป็นตัวแทนจำหน่ายแต่เพียงผู้เดียวในประเทศไทย มีราคาไม่แพง
  และเครื่องจักรกลหนักใช้แล้วเป็นหลัก
  ประกอบกับเครื่องจักรใช้แล้วที่หมุนเวียนอยู่ในตลาดเครื่องจักรนั้น
  ยังสามารถใช้งานได้อย่างมีประสิทธิภาพ สำหรับวิธีการจัดหาเครื่องจักรของบริษัทฯนั้น
  จะแบ่งเป็นการจัดหาจากต่างประเทศประมาณร้อยละ 95
  ของมูลค่าเครื่องจักรที่มีการจัดซื้อในแต่ละปี
  ส่วนที่เหลือเป็นการจัดซื้อภายในประเทศทั้งจากบริษัทผู้ประมูลเครื่องจักรหรือบริษัทที่มีความต้องการขายเครื่องจักรใช้แล้วเมื่อจบโครงการ
  แต่อย่างไรก็ตาม ในกรณีที่เครื่องจักรบางประเภทเกิดการขาดแคลน
  บริษัทฯอาจจะดำเนินการจัดซื้อเครื่องจักรใหม่แทน
  สำหรับวิธีการจัดหาเครื่องจักรสามารถสรุปได้ดังนี้

  การจัดหาเครื่องจักรจากต่างประเทศ

  การจัดหาเครื่องจักรจากต่างประเทศของบริษัทฯ เป็นการจัดหาเครื่องจักรใหม่ ยี่ห้อ ZOOMLION
  จากประเทศสาธารณรัฐประชาชนจีน
  และเครื่องจักรใช้แล้วจากประเทศญี่ปุ่นและประเทศในแถบทวีปยุโรป เช่น เยอรมัน
  เนเธอร์แลนด์ และอังกฤษ เป็นหลัก
  ซึ่งกลุ่มประเทศดังกล่าวเป็นประเทศผู้ผลิตเครื่องจักรที่มีชื่อเสียง
  ดังนั้นการซื้อเครื่องจักรใช้แล้วจากประเทศดังกล่าวจะมีส่วนช่วยให้บริษัทฯได้เครื่องจักรใช้แล้วที่ยังมีคุณภาพที่ดี
  เนื่องจากผู้ใช้งานในประเทศเหล่านั้นจะมีการใช้งานเครื่องจักรโดยเฉลี่ยประมาณ 5 – 8 ปี
  แล้วจึงขายออก
  เมื่อเทียบกับอายุการใช้งานจริงของเครื่องจักรใช้แล้วในกรณีที่มีการซ่อมแซมและการบำรุงรักษาที่ดีแล้ว
  ยังสามารถใช้งานได้อีกประมาณ 17 – 20 ปี

  สำหรับวิธีการจัดหาเครื่องจักรใหม่ ยี่ห้อ ZOOMLION
  ซึ่งบริษัทฯเป็นตัวแทนจำหน่ายแต่เพียงผู้เดียวในประเทศไทย ทางบริษัทฯ
  จะสั่งซื้อโดยตรงไปยังผู้ผลิตที่ประเทศสาธารณรัฐประชาชนจีน
  ส่วนเครื่องจักรใช้แล้วจากต่างประเทศนั้น
  บริษัทฯจะดำเนินการจัดหาผ่านบริษัทผู้จัดหาและจำหน่ายเครื่องจักรใช้แล้วกว่า 80
  รายในประเทศญี่ปุ่นและประเทศแถบยุโรป โดยบริษัทผู้จัดหาดังกล่าว
  จะเป็นบริษัทที่มีประสบการณ์และความชำนาญในการจัดหาและรวบรวมเครื่องจักร
  เพื่อเสนอขายต่อให้กับกลุ่มลูกค้าที่มีความต้องการซื้อ
  โดยขั้นตอนในการจัดซื้อจะเริ่มจากการแจ้งความประสงค์ไปยังบริษัทผู้จำหน่ายเครื่องจักรใช้แล้วตามรายชื่อที่บริษัทฯมีอยู่
  ซึ่งหากมีเครื่องจักรที่ตรงกับความต้องการก็จะทำการตรวจสอบสภาพของเครื่องจักรและทำการตกลงเกี่ยวกับราคา
  วิธีการส่งมอบเครื่องจักร และวิธีการชำระเงินต่อไป
  นอกจากการติดต่อในกรณีที่มีความต้องการซื้อเครื่องจักรแล้ว ทางด้านบริษัทผู้จัดหาเครื่องจักรเอง
  หากมีการได้มาซึ่งเครื่องจักรใช้แล้วรายการใหม่ ๆ
  ก็จะมีการจัดส่งข้อมูลเกี่ยวกับเครื่องจักรใช้แล้วรายการนั้น ๆ ให้บริษัทฯทราบเป็นระยะ

  ทั้งนี้การจัดหาเครื่องจักรใช้แล้วที่ผ่านมาในอดีตจนถึงปัจจุบัน ผ่านบริษัทผู้จัดหาดังกล่าวข้างต้น
  บริษัทฯมิได้มีการพึ่งพิงบริษัทผู้จัดหารายใดรายหนึ่งเกินกว่าร้อยละ 30
  ของมูลค่าการซื้อเครื่องจักรในแต่ละปี

  การจัดหาเครื่องจักรจากภายในประเทศ

  นอกเหนือจากการจัดหาเครื่องจักรจากต่างประเทศแล้ว
  บริษัทฯยังได้มีการการจัดหาเครื่องจักรใช้แล้วจากภายในประเทศ
  โดยอาจจะเป็นการจัดหาจากบริษัทผู้ประมูลเครื่องจักร
  ที่มีการนำเข้าเครื่องจักรใช้แล้วจากต่างประเทศมาเปิดประมูล หรือ
  ในบางกรณีอาจจะเป็นการซื้อเครื่องจักรใช้แล้วจากลูกค้าของบริษัทฯเองที่เคยมีการซื้อเครื่องจักรจากบริษัทฯและมีความประสงค์ที่จะขาย
  หรือผู้ใช้งานเครื่องจักรตามโรงงานอุตสาหกรรมหรือโครงการก่อสร้างต่าง ๆ
  ที่มีความต้องการขายเครื่องจักรใช้แล้วเมื่อเสร็จสิ้นโครงการ
  ทั้งนี้สัดส่วนของการจัดหาเครื่องจักรจากภายในประเทศคิดเป็นประมาณร้อยละ 30
  ของมูลค่าเครื่องจักรที่มีการจัดซื้อในแต่ละปี

  สำหรับการจัดซื้ออะไหล่ต่าง ๆ เพื่อใช้ในการซ่อมแซมและบำรุงรักษาเครื่องจักรนั้น
  บริษัทฯจะทำการสั่งซื้อจากผู้จำหน่ายในประเทศเกือบทั้งหมด
  ยกเว้นการจัดซื้ออะไหล่ของเครื่องจักรบางชนิดที่ต้องซื้อจากผู้ผลิตเท่านั้น

2.  ผลกระทบต่อสิ่งแวดล้อม

  ผลกระทบต่อสิ่งแวดล้อมที่สำคัญที่อาจเกิดจากการดำเนินงานของบริษัทฯได้แก่
  ฝุ่นละอองที่เกิดจากการพ่นสีและคราบน้ำมันที่เกิดจากกระบวนการซ่อมเครื่องจักรกล
  เพื่อป้องกันผลกระทบดังกล่าวบริษัทฯได้มีการจำกัดบริเวณและจัดสร้างผนังป้องกันฝุ่นละอองที่เกิดจากการพ่นสี
  รวมทั้งการติดตั้งระบบบำบัดมลพิษทางน้ำและกำหนดให้มีการทำงานเฉพาะในช่วงเวลากลางวันระหว่าง
  8.00 – 17.00 น. ด้วยมาตรการและนโยบายดังกล่าว
  ทำให้การประกอบกิจการของบริษัทฯเป็นไปตามมาตรฐานการดำเนินงานของกรมโรงงาน
  รวมทั้งบริษัทฯและบริษัทย่อยไม่เคยมีกรณีพิพาทเกี่ยวกับผลกระทบต่อสิ่งแวดล้อม
  ส่งผลให้บริษัทฯไม่ประสบปัญหาในการต่ออายุใบอนุญาตประกอบกิจการโรงงาน

2.  งานที่ยังไม่ได้ส่งมอบ

  - ไม่มี -